IPS, પીયુષ પટેલ, ગાંધીનગર: ભારત દેશની પોલીસ માટે અલભ્ય કહી શકાય તેવી દેશભક્તિભરી આ સિદ્ધી ગુજરાતના અનામત પોલીસ દળ એટલે કે SRP ના નામે નોંધાયેલી છે. પાકિસ્તાન સાથે લાંબી સરહદ ધરાવતુ ગુજરાત 1965 અને 1971 એમ બે યુદ્ધોનું સાક્ષી રહ્યું છે અને તે એક નવતર બાબત છે કે આ બંને યુદ્ધ વેળાએ ગુજરાતની એસઆરપીએ દેશમાં અનોખી એવી ફરજનિષ્ઠા અને દેશપ્રેમની નમૂનારૂપ ફરજ બજાવી છે. 1956નાં જંગમાં કચ્છની રણ સરહદે તૈનાત એસઆરપીના ત્રણ જવાનોએ પાકિસ્તાની લશ્કરની એક બ્રિગેડનો સામનો કરતી વખતે શહીદી વહોરી હતી. તો 1971ના યુદ્ધ બાદ ભારતે કબજો કરેલ પાકિસ્તાનના નગરપાકર તાલુકામાં કાયદો અને વ્યવસ્થા જાળવવાની કામગીરી પણ એસઆરપીએ એક વર્ષ સુધી સુપેરે પાર પાડીને દેશ અને દુનિયાના પોલીસ દળોના ઇતિહાસમાં પોતાની આગવી ઓળખ પ્રસ્થાપિત કરી છે.